RESOLUCIÓN do 1 de xuño de 2011 pola que se modifica a Resolución do 27 de abril de 2011, da Secretaría Xeral da Emigración, pola que se regula a concesión, en réxime de concorrencia competitiva, de subvencións a concellos, mancomunidades de concellos e consorcios locais para a realización de programas destinados a favorecer os procesos de acollida e integración da poboación inmigrante extracomunitaria na Comunidade Autónoma galega e se procede á súa convocatoria para o ano 2011.
Consellería de Presidencia, Administracións Públicas e Xustiza — III. Outras disposicións — 08/06/2011

Con data 10 de maio de 2011 (
Diario Oficial de Galicia
número 90) publicouse a Resolución do 27 de abril de 2011, da Secretaría Xeral da Emigración, pola que se regula a concesión, en réxime de concorrencia competitiva, de subvencións a concellos, mancomunidades de concellos e consorcios locais para a realización de programas destinados a favorecer os procesos de acollida e integración da poboación inmigrante extracomunitaria na Comunidade Autónoma galega e se procede á súa convocatoria para o ano 2011.
No artigo 2 da citada resolución establecíase que «o prazo de presentación de solicitudes será dun mes contado a partir do día seguinte ao da publicación de esta resolución en el
Diario Oficial de Galicia
». Dado que os anexos que acompañan a resolución non foron publicados ata o 11 de maio (DOG número 91), o citado prazo remata o 11 de xuño.
A realización das eleccións municipais en Galicia o pasado 22 de maio deparou cambios nas alcaldías e nos equipos de goberno dun gran número de concellos. A formación dos novos plenos municipais e a investidura dos alcaldes non terá lugar antes do 11 de xuño.
Con motivo de evitar que os equipos de goberno saíntes se vexan obrigados a solicitar unhas subvencións para uns proxectos determinados e o establecemento dunha contía de cofinanciamento para eles que supoñan un compromiso de gasto para os novos gobernos municipais, cómpre unha ampliación do prazo límite para presentar solicitudes recollido no artigo 2 da resolución.
Esta ampliación de prazo, aconsellada pola coincidencia de datas do remate do prazo de solicitudes e a formación dos novos plenos, non supón ningún prexuízo para as restantes entidades que, non véndose afectadas polas eleccións, cumpran os requisitos para seren beneficiarias desta convocatoria de subvencións.
Por outra parte, a ampliación do prazo de presentación de solicitudes e o conseguinte atraso na resolución do procedemento aconsellan atrasar tamén o prazo de execución e xustificación dos proxectos que resulten beneficiarios. A data límite establecida inicialmente no artigo 17.1 das bases reguladoras da resolución é o 29 de setembro de 2011.
En virtude de todo o exposto e vistos os preceptos legais citados e demais normativa de xeral e pertinente aplicación,
Primeiro. Prorrogar o prazo de presentación de solicitudes establecido no artigo 2 da Resolución do 27 de abril de 2011, da Secretaría Xeral da Emigración, pola que se regula a concesión, en réxime de concorrencia competitiva, de subvencións a concellos, mancomunidades de concellos e consorcios locais para a realización de programas destinados a favorecer os procesos de acollida e integración da poboación inmigrante extracomunitaria na Comunidade Autónoma galega e se procede a súa convocatoria para o ano 2011, en dez días naturais, polo que o dito prazo rematará o 21 de xuño de 2011.
Segundo. Modificar o artigo 17.1 da Resolución do 27 de abril de 2011, que queda redactado como segue:
«1. A acción subvencionada deberá ser executada e xustificada antes do 31 de outubro do ano da correspondente resolución de convocatoria».
Santiago de Compostela, 1 de xuño de 2011.